वन डे फॉरमेट : सचिन से अलग मत रखते हैं सौरव  
सचिन से उलट सौरव मानते हैं कि एकदिवसीय क्रिकेट का मौजूदा फॉरमेट उपयुक्त है और यह आगे भी सफल रहेगा।
भारतीय क्रिकेट टीम के पूर्व कप्तान सौरव गांगुली एकदिवसीय क्रिकेट के फॉरमेट को लेकर अपने पूर्व सलामी जोड़ीदार सचिन तेंदुलकर से भिन्न मत रखते हैं। सचिन से उलट सौरव मानते हैं कि एकदिवसीय क्रिकेट का मौजूदा फॉरमेट उपयुक्त है और यह आगे भी सफल रहेगा।  सौरव ने कहा, "हम पहले ही से ट्वेंटी-20 फॉरमेट में खेल रहे हैं। ऐसे में 25 ओवर फॉरमेट की क्या जरूरत है? 50 ओवर के खेल ने हाल में अच्छा विकास किया है। विश्व कप काफी सफल रहा है। हाल ही में भारत और इंग्लैंड के बीच खेली गई श्रृंखला से भी साबित हो चुका है कि 50 ओवर का फॉरमेट सफल है।"  सौरव हालांकि यह मानते हैं कि आईसीसी को तेंदुलकर का 50 ओवर क्रिकेट के फॉरमेट में बदलाव के प्रस्ताव को नकारना नहीं चाहिए था। उनका मत है कि अगर यह प्रस्ताव किसी भारतीय की ओर से नहीं मिला होता तो आईसीसी इस पर गम्भीरता से विचार करती।  उल्लेखनीय है कि आईसीसी ने बुधवार को कहा था कि सचिन के सुझाव के आधार पर उसका एकदिवसीय क्रिकेट के फॉरमेट में बदलाव करने का कोई इरादा नहीं है। सचिन ने एक पत्र के माध्यम से आईसीसी के सामने एक एकदिवसीय मैच को 25-25 ओवरों की चार पारियों में तब्दील करने का प्रस्ताव रखा था।   तेंदुलकर ने ऐसा इस फॉरमेट को लोकप्रिय बनाने और टॉस जीतने वाली टीम को मिलने वाले फायदे को संतुलित करने के लिहाज से किया था। इसे लेकर आईसीसी का कहना था कि एकदिवसीय क्रिकेट का मौजूदा फॉरमेट पहले से ही लोकप्रिय है, ऐसे में इसमें फिलहाल बदलाव की कोई सम्भावना नहीं।